זוג בנות מבצע מרכיב מתרגיל הבאלאנס
התעמלות אקרובטית (מכונה גם "אקרו") היא ענף ספורט תחרותי צוותי, המשלב בין כוח, גמישות ומרכיבים (אלמנטים) טכניים מענף ההתעמלות, לקוארדינציה, זריזות ושיווי המשקל של ענף האקרובטיקה. בנוסף, ההתעמלות האקרובטית משלבת ריקוד לצלילי מוזיקה, ומרכיבים שונים המתבצעים תוך הסתמכות על חברי הצוות, וכן מרכיבים המבוצעים באופן עצמאי.
כל התרגילים והמרכיבים מתבצעים בזוגות או קבוצות על פי החלוקה הבאה:
זוג מעורב (הגבר כבסיס והאישה כעליונה)
שלשת בנות
רביעיית גברים
המרכיבים השונים נמדדים על-פי רמת קושי שנקבעה על ידי התאחדות ההתעמלות הבינלאומית.
1 סוגי התרגילים ברמה הבינלאומית
2 הישגים בולטים של ישראל
3 חוקי האקרובטיקה
סוגי התרגילים ברמה הבינלאומית[עריכת קוד מקור | עריכה]
תרגילי שיווי משקל (Balance) - בתרגילים אלו המתעמלים מפגינים יכולות של שיווי משקל, בשילוב עם כוח וגמישות, לצלילי מוזיקה, תוך כדי ריקוד, נוסף לביצוע מרכיבים של כוח וגמישות באופן עצמאי.
תרגילי מעוף (Daynamic) - נקרא גם תרגיל הטמפו, בתרגילים אלו מפגינים המתעמלים כוח, זריזות וחינניות, תוך שהם מבצעים תרגילים קשים ביותר הכוללים זינוק מבן הזוג, סלטות, מעוף ונחיתה. בנוסף הם מבצעים תרגילים אישיים ברחבי המשטח המסונכרנים עם המוזיקה כמו עם בן הזוג.
תרגיל מעורב (Combined) - במהלך תרגיל מסוג זה מציגים האקרובטים את מיטב כישוריהם הן מתרגילי שיווי המשקל, והן מתרגילי המעוף. בתרגיל זה המתעמלים מראים את היכולת שלהם לשלב בין תנועות מהירות הכוללות מעוף, סיבובים והיפוכים באוויר, יחד עם תרגילי שיווי וגמישות קשים במיוחד הדורשים ריכוז.
כל צוות מתחרה בקטגוריית הגיל המתאימה לו ובקטגוריית "מבנה הצוות" המתאימה לו, כאשר ברמה הבינלאומית קטגוריות הגיל נחלקות על פי החלוקה הבאה:
דרגת ה-age group, לגילאי 11-16
דרגת ה-age group2, לגילאי 12-18
דרגת הג'וניור, לגילאי 13-19
דרגת הסניור, הדרגה הגבוה והבכירה ביותר. אפשר להשתתף בה מגיל 15 עד 30.
ישנם כמה סוגים של תחרויות בענף האקרובטיקה, ולכל אחת קריטריונים שלה:
אליפות אירופה - תחרות שמנוהלת על ידי FIG, משתתפים בה ספורטאים מרחבי אירופה. כדי להשתתף בתחרות זו יש להיבחר כקבוצת המדינה ממנה מגיעים. ישראל צפויה לארח בחולון את אליפות אירופה ב-2019.
אליפות העולם - התחרות החשובה ביותר באקרובטיקה. מנוהלת גם היא על ידי FIG. בתחרות משתתפים ספורטאים מרחבי העולם. על מנת להשתתף בתחרות זו יש להיבחר כקבוצת המדינה ממנה מגיעים.
גביע עולם - תחרות חשובה ביותר. המשתתפים בה חייבים להיות בדרגת סניור.
הישגים בולטים של ישראל[עריכת קוד מקור | עריכה]
באליפות העולם בפורטוגל בשנת 2006 עלה לגמר זוג בנות ישראליות בדרגת ה-age group, והגיע למקום החמישי.
באליפות אירופה 2009, שני צוותים מישראל השתתפו בתחרות ועלו לגמר, אך בשל העובדה שהגמר התקיים ביום הכיפורים, הבנות לא יכלו להשתתף בגמר.
באליפות אירופה 2011 שהתקיימה בבולגריה, רביעיית בנים מישראל הגיעה למקום הרביעי בגמר.
באליפות העולם 2012 שנערכה באורלנדו, זוג בנות מישראל עלה לגמר והגיע למקום השביעי.
באליפות אירופה 2013, זוג בנים מישראל עלה לגמר והגיע למקום ה-3. בנוסף, שלישיית בנות הגיעה למקום הרביעי בגמר.
באליפות העולם 2014 שנערכה בצרפת, שלישיית בנות בדרגת age group עלתה לגמר וסיימה במקום החמישי, ורביעיית הבנים בדרגת הג'וניור זכתה במדליית כסף.
בתחרות סבב גביע העולם שהתקיימה ב-2015 בפורטוגל, זכתה רביעיית בנים במדליית הזהב ושלישיית הבנות במדליית הארד.
באליפות אירופה 2015 בגרמניה, רביעיית בנים דרגה סניור זכתה במדליית זהב, שלשת הבנות בדרגת age group 2 זכו במדליית ארד ושלשת הבנות בדרגת וage group זכו במדליית כסף.
באליפות העולם 2016 בסין, רביעיית בנים בסניור זכו במדליית כסף, שלשה סניור הגיעו למקום 8, שלשת ג'וניור במדליית ארד, שלשת age group2 זכו בכסף ושלשת age group הגיעו למקום רביעי.
בהמשחקים העולמיים ב-2017 שהתקיימו בורוצלב בפולין, זכתה רביעיית בנים במדליית הארד.
ב-2019 תארח ישראל את אליפות אירופה בהיכל טוטו חולון.
חוקי האקרובטיקה[עריכת קוד מקור | עריכה]
לפני כל תרגיל, המאמנים מוסרים למנהלי התחרות את רשימות המרכיבים, שאותם המתעמלים יבצעו. באקרובטיקה קיימים מספר חוקים בעלי חשיבות גבוהה ביותר. למשל, מי שנופל ממרכיב (אלמנט) שהיה אמור לבצע - יופחתו לו נקודות. מי שלא מבצע מרכיב שהתחייב לו - הפחתת הנקודות גבוהה יותר.
בתחרות מופחתות נקודות המכונות "נקודות עונש" מסיבות שונות, כגון:
יציאת הלבשה תחתונה מבגד הגוף
נפילת אביזר מהשיער, דוגמת גומיה או סיכה
אי עמידה במרכיבים
כל התרגילים מבוצעים לצלילי מוזיקה, והמתעמלים נדרשים לרקוד בהתאמה למוזיקה ובסנכרון זה עם זה, תוך שהם מפגינים את כישוריהם בפני השופטים והקהל.
אוחזר מתוך "https://he.wikipedia.org/w/index.php?title=התעמלות_אקרובטית&oldid=21246359"
דף זה נערך לאחרונה ב־27 ביולי 2017, בשעה 18:36.